CELEX: C2005/115/20
Language: el
Date: 2005-05-14 00:00:00
Title: Υπόθεση C-104/05 P: Αίτηση αναιρέσεως της εταιρίας El Corte Inglés s.a. κατά της αποφάσεως που εξέδωσε το δεύτερο τμήμα του Πρωτοδικείου των Ευρωπαϊκών Κοινοτήτων στις 13 Δεκεμβρίου 2004, στην υπόθεση T-8/03, El Corte Inglés s.a. κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), η οποία ασκήθηκε στις 2 Μαρτίου 2005 (με τηλεομοιοτυπία της 28ης Φεβρουαρίου 2005)

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/10
            
         Αίτηση αναιρέσεως της εταιρίας El Corte Inglés s.a. κατά της αποφάσεως που εξέδωσε το δεύτερο τμήμα του Πρωτοδικείου των Ευρωπαϊκών Κοινοτήτων στις 13 Δεκεμβρίου 2004, στην υπόθεση T-8/03, El Corte Inglés s.a. κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), η οποία ασκήθηκε στις 2 Μαρτίου 2005 (με τηλεομοιοτυπία της 28ης Φεβρουαρίου 2005)
   (Υπόθεση C-104/05 P)
   (2005/C 115/20)
   Γλώσσα διαδικασίας: η ιταλική
   Η εταιρία El Corte Inglés s.a, εκπροσωπούμενη από τον δικηγόρο J.L. Rivas Zurdo, άσκησε στις 2 Μαρτίου 2005 ενώπιον του Δικαστηρίου των Ευρωπαϊκών Κοινοτήτων αναίρεση κατά της αποφάσεως που εξέδωσε το δεύτερο τμήμα του Πρωτοδικείου των Ευρωπαϊκών Κοινοτήτων στις 13 Δεκεμβρίου 2004, στην υπόθεση T-8/03, El Corte Inglés s.a. κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ).
   Η αναιρεσείουσα ζητεί από το Δικαστήριο:
   
               1.
            
            
               να ακυρώσει την απόφαση που εξέδωσε το Πρωτοδικείο στην υπόθεση T-8/03 στις 13 Δεκεμβρίου 2004, η οποία της κοινοποιήθηκε στις 20 Δεκεμβρίου 2004, με την οποία αυτό απέρριψε την προσφυγή που είχε υποβάλει η αναιρεσείουσα και την καταδίκασε στα δικαστικά έξοδα·
            
         
               2.
            
            
               να κρίνει βάσιμη την προσφυγή που είχε ασκήσει ενώπιον του Πρωτοδικείου και
               
                           α)
                        
                        
                           να ακυρώσει την απόφαση της 3ης Οκτωβρίου 2002 του τέταρτου τμήματος προσφυγών του ΓΕΕΑ (συνεκδικασθείσες υποθέσεις 700/2000-4 και 746/2000-4), καθόσον, αποδεχόμενο μερικώς την προσφυγή της αναιρεσείουσας και απορρίπτοντας τα αιτήματα της καθής, επέτρεψε την καταχώριση του κοινοτικού σήματος 203570 για προϊόντα των κλάσεων 18 και 24·
                        
                     
                           β)
                        
                        
                           να απορρίψει την αίτηση καταχωρίσεως του κοινοτικού σήματος υπ' αριθ. 203570 «Emilio Pucci» και για όλα τα προϊόντα της κλάσεως 18: «Δέρμα και απομιμήσεις δέρματος, είδη από αυτά τα υλικά μη περιλαμβανόμενα σε άλλες κλάσεις, δέρματα ζώων, κιβώτια ταξιδίου και βαλίτσες, ομπρέλες, αλεξήλια και ράβδοι περιπάτου, μαστίγια, ιπποσκευές και είδη σελλοποιίας» και της κλάσεως 24: «υφάσματα και είδη υφαντουργίας μη περιλαμβανόμενα σε άλλες κλάσεις, κλινοσκεπάσματα και τραπεζομάντηλα», μοναδικές κλάσεις για τις οποίες το ΓΕΕΑ επέτρεψε την καταχώριση·
                        
                     
                           γ)
                        
                        
                           να καταδικάσει την καθής και την παρεμβαίνουσα στα δικαστικά έξοδα, τόσο για την παρούσα αναίρεση όσο και για την προσφυγή ενώπιον του Πρωτοδικείου.
                        
                     
         Λόγοι αναιρέσεως και κύρια επιχειρήματα:
   Παράβαση του άρθρου 8, παράγραφος 1, στοιχείο β', του κανονισμού 40/94 λόγω της ομοιότητας μεταξύ των προϊόντων που καλύπτονται από τα προγενέστερα σήματα και των προϊόντων για τα οποία ζητείται η καταχώριση·
   το σκεπτικό της αναιρεσιβαλλομένης αποφάσεως παραπέμπει σε γενικά και αφηρημένα κριτήρια ως προς την έλλειψη ομοιότητας μεταξύ των προϊόντων, ενώ η παρούσα υπόθεση αποτελεί εξαίρεση·
   η σχέση συμπληρωματικότητας μεταξύ των προϊόντων των κλάσεων 18 και 25, την οποία επιβεβαιώνει η ίδια η παρεμβαίνουσα με την αίτησή της, δεν ελήφθη υπόψη στην απόφαση, ενώ η συμπληρωματικότητα αυτή επιβεβαιώνει την απορρέουσα από τη νομολογία εκτίμηση ότι οι κλάσεις της ονοματολογίας αποτελούν απλά διοικητικά κριτήρια·
   το κριτήριο του καταναλωτικού κοινού συνιστά στοιχείο που πρέπει να λαμβάνεται υπόψη κατά τη χρονική στιγμή της συγκρούσεως των σημάτων στο πλαίσιο αιτήσεως καταχωρίσεως σημάτων. Ως εκ τούτου, οι «ασκούντες επιρροή παράγοντες» που μνημονεύονται στην αναιρεσιβαλλόμενη απόφαση, βάσει των οποίων κρίνεται γενικώς η ομοιότητα μεταξύ προϊόντων, δεν αποτελούν προϋποθέσεις που πρέπει να λαμβάνονται υπόψη για τη σύγκριση του πεδίου προστασίας των δύο συγκρουόμενων σημάτων·
   με την αναιρεσιβαλλόμενη απόφαση η σύγκριση επικεντρώνεται σε εκ των προτέρων καθορισθέντα κριτήρια, αφηρημένα και «μηχανικής-υλικής» φύσεως χωρίς να λαμβάνει υπόψη τον κοινό παρονομαστή της έννοιας της μόδας με τις πολλαπλές της πτυχές·
   το καταναλωτικό κοινό (μέσος καταναλωτής) είναι το πρώτο και τελευταίο κριτήριο που πρέπει να λαμβάνεται υπόψη στις διαφορές περί σημάτων, όπως προβλέπει το άρθρο 8, παράγραφος 1, στοιχείο β', του κανονισμού 40/94·
   δεδομένου ότι η ομοιότητα μεταξύ σημάτων και προϊόντων εγκυμονεί κίνδυνο συγχύσεως, πρέπει να εφαρμοστεί η απαγόρευση του άρθρου 8, παράγραφος 1, στοιχείο β', του κανονισμού 40/94·
   τα αποδεικτικά στοιχεία που προσκόμισε η προσφεύγουσα αποδεικνύουν τη φήμη του σήματος «Emidio Tucci», οπότε πρέπει να εφαρμοστεί το άρθρο 8, παράγραφος 5, του κανονισμού·
   με την απόφαση του Πρωτοδικείου, δεν εκτιμήθηκε ορθώς η φήμη του σήματος από το 1994, δηλαδή πριν από το 1996·
   τέλος, μέρος της πελατείας του Emidio Tucci μπορεί να υποπέσει σε πλάνη λόγω του σήματος Emilio Pucci το οποίο αποκτά κατ' αυτόν τον τρόπο αδικαιολόγητο πλεονέκτημα εις βάρος του προγενέστερου σήματος και του αποκλειστικού διακριτικού του χαρακτήρα.